b'\n_START_ARTICLE_\nOlivia-peli\n_START_SECTION_\nPelin tarina ja konsepti\n_START_PARAGRAPH_\nPelin tarina alkaa, kun valokuvaamista harrastava porvariperheen tyt\xc3\xa4r Olivia (Elli Melasniemi) joutuu pulaan keskell\xc3\xa4 itsen\xc3\xa4istymisvuoden yhteiskunnallista myllerryst\xc3\xa4, ja h\xc3\xa4n ottaa yhteytt\xc3\xa4 pelaajaan saadakseen apua nuoren naisen aikuistumiseen liittyviss\xc3\xa4 ongelmissa. Olivian on valittava rakkauden ja yst\xc3\xa4vyyden v\xc3\xa4lill\xc3\xa4 Helsingiss\xc3\xa4 tapahtuvien v\xc3\xa4kivaltaisuuksien keskell\xc3\xa4. olivia18 jatkaa Olivian ja h\xc3\xa4nen parhaan yst\xc3\xa4v\xc3\xa4ns\xc3\xa4 Iitan tarinaa: tyt\xc3\xb6t yritt\xc3\xa4v\xc3\xa4t selviyty\xc3\xa4 Suomen itsen\xc3\xa4istymist\xc3\xa4 seuranneen sis\xc3\xa4llissodan sy\xc3\xb6vereiss\xc3\xa4 ja pelastaa yst\xc3\xa4vyytens\xc3\xa4 lis\xc3\xa4ksi henkens\xc3\xa4.  _NEWLINE_Kummassakin peliss\xc3\xa4 Olivian on teht\xc3\xa4v\xc3\xa4 vaikeita moraalisia valintoja, joihin jokaiseen on nelj\xc3\xa4 erilaista toimintavaihtoehtoa. Oliviaa neuvomalla pelaaja Olivian tarinaan vaikuttaessaan turvallisesti kokeilla, mit\xc3\xa4 erilaisista valinnoista seuraa, ennen kuin on itse saman valinnan edess\xc3\xa4 omassa el\xc3\xa4m\xc3\xa4ss\xc3\xa4\xc3\xa4n. Olivian on teht\xc3\xa4v\xc3\xa4 valintoja mm. yst\xc3\xa4vyyteen, ensirakkauteen, ensimm\xc3\xa4iseen kertaan ja kaverisuhteisiin liittyviss\xc3\xa4 kysymyksiss\xc3\xa4 - eik\xc3\xa4 yksik\xc3\xa4\xc3\xa4n valinta ole yksiselitteisen helppo, vaan vaatii seurausten punnitsemista, ongelmanratkaisukyky\xc3\xa4 ja oman moraalisen kompassin tutkiskelua. Samalla ne her\xc3\xa4tt\xc3\xa4v\xc3\xa4t keskustelua oikeasta ja v\xc3\xa4\xc3\xa4r\xc3\xa4st\xc3\xa4.  _NEWLINE_Valintojen j\xc3\xa4lkeen tarinaa ja historiallista todellisuutta syvennet\xc3\xa4\xc3\xa4n whatsappmaisissa osuuksissa, joissa Olivia kuvaa valintojen seurauksia ja kuvaa maailmaa, jossa el\xc3\xa4\xc3\xa4: millaista Helsingiss\xc3\xa4 on vallankumouksen py\xc3\xb6rteiss\xc3\xa4 ja milt\xc3\xa4 sis\xc3\xa4llissodan tapahtumat tuntuvat teinityt\xc3\xb6n silmin, millaista arki sata vuotta sitten on. Kun pelaaja on neuvonut Olivian seikkailun l\xc3\xa4pi, h\xc3\xa4n saa valintojensa perusteella tuloksena kuvauksen siit\xc3\xa4, millainen yst\xc3\xa4v\xc3\xa4 h\xc3\xa4n Olivialle antamiensa neuvojen perusteella on. Lis\xc3\xa4ksi Olivian tarina syvenee h\xc3\xa4nen Instagram-tilill\xc3\xa4\xc3\xa4n, joka on t\xc3\xa4ynn\xc3\xa4 valokuvia el\xc3\xa4m\xc3\xa4st\xc3\xa4 sata vuotta sitten. _NEWLINE_Samalla pelit tutustuttavat teinit Suomen historiaan ja sen ihmiskohtaloihin, joten pelikokemuksella on yleissivist\xc3\xa4v\xc3\xa4 vaikutus yleis\xc3\xb6\xc3\xb6ns\xc3\xa4. Marraskuussa 2017 julkaistu olivia_17 kertoo vuoden 1917 poliittisesta myllerryksest\xc3\xa4, salakuljetuksesta ja kahtiajaosta Helsingin kaduilla. Toukokuussa 2018 julkaistava olivia18 vie pelaajan Tampereelle keskelle punakaartien ja valkoisten joukkojen taisteluita, kun sis\xc3\xa4llissota pakottaa Olivian ja h\xc3\xa4nen parhaan yst\xc3\xa4v\xc3\xa4ns\xc3\xa4 Iitan eri leireihin.\n_START_SECTION_\nTekotapa\n_START_PARAGRAPH_\nPelit on tehty k\xc3\xa4ytt\xc3\xa4j\xc3\xa4l\xc3\xa4ht\xc3\xb6isesti suunnitellen, ja niiden tekemiseen osallistui yhteens\xc3\xa4 yli 200 nuorta.  Nuorten kanssa testattiin sek\xc3\xa4 pelin k\xc3\xa4ytt\xc3\xb6kokemusta, teemoja, grafiikkaa ett\xc3\xa4 kirjoitusasua. Peli julkaistiin Yleisradion omalla verkkosivulla, ja se on pelattavissa pysyv\xc3\xa4sti.\n_START_SECTION_\nVastaanotto\n_START_PARAGRAPH_\nolivia_17 nousi heti julkaisup\xc3\xa4iv\xc3\xa4n\xc3\xa4\xc3\xa4n suureen suosioon  ja se sai kohderyhm\xc3\xa4ss\xc3\xa4\xc3\xa4n kiitett\xc3\xa4vi\xc3\xa4 arvioita. Yleisradio ilmoitti kev\xc3\xa4\xc3\xa4ll\xc3\xa4 2018 tekev\xc3\xa4ns\xc3\xa4 hittipelille jatkoa.  Peli voitti Koura-palkinnon vuonna 2017.'